मीरा का काव्य स्त्री-मानस की पीड़ा को शब्द देता है। मीरा के युग में स्त्री आत्माभिव्यक्ति के लिए स्वतन्त्र नहीं थी। (अग्रवाल, रोहिणी 2011) मीरा के काव्य में आत्मबोध और स्वतन्त्र व्यक्तित्व की पहचान पर आधारित संघर्ष उन्हें आधुनिक स्त्री चेतना से जोड़ता है मीरा का कृष्ण प्रेम से प्लावित काव्य सामाजिक दृष्टि से जहाँ एक और नारी के पीड़ित और अपमानित होने की कहानी कहता है, वहीँ दूसरी और पुरुष के अन्याय और संवेदनशून्य आधिपत्य के विरुद्ध विद्रोह है। रोहिणी अग्रवाल के मतानुसार, “मीरा-काव्य के केंद्र में है मीरा के भीतर की निखालिस स्त्री जो पुरुष-दृष्टि की चौकसी और दबाब से मुक्त हो अपने मनोजगत में दहकती लालसाओं को निर्भीक भाव से व्यक्त कर रही है। वह अपने विरोध की प्रचंडता को भी जानती है, परकीय प्रेम के प्रति दुर्निवार आकर्षण की ‘अनैतिकता’ को भी और अकेले समाज से टकराने के जोखिम को भी। (अग्रवाल, रोहिणी 2011) जब मीरा के सामने विष का प्याला आया तो निडर होकर आत्मविश्वास के साथ पी लिया। (मालती, के.एस., 2010, 21) आचार्य विश्वनाथ त्रिपाठी (1998, 51) का यह कहना उपयुक्त है “विषपान मीरा का-मध्यकालीन नारी का-स्वाधीनता के लिए संघर्ष है और अमृत उस संघर्ष से प्राप्त तोष है जो भाव सत्य है। मीरा का संघर्ष जागतिक, वास्तविक है, अमृत उनके ह्रदय या भाव जगत में ही रहता है।” मीरा के काव्य का यह पुरुष वर्चस्ववादी विद्रोह वास्तव में सदियों से स्त्रियों पर लादी गई अमानवीय व्यवस्था के प्रति है। निम्नलिखित उदाहरणों में मीरा अपने विरोधियों को सीधी चुनौती देती है :